**OBRAZLOŽENJE**

**PRAVNI TEMELJ ZA DONOŠENJE AKTA:**

Pravni temelj za donošenje ove Odluke predstavljaju odredbe članka 23. stavka 3. Zakona o društveno poticanoj stanogradnji („Narodne novine“, broj 109/01, 82/04, 76/07, 38/09, 86/12, 07/13, 26/15, 57/18, 66/19 i 58/21), članka 3. stavka 1. Odluke o uključivanju Grada Pule-Pola u Program izgradnje stanova po Programu društveno poticajne stanogradnje, KLASA: 371-01/22-02/1, URBROJ: 2163-7-05-01-0445-22-18 od 01. lipnja 2022. godine, članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15 i 123/17) te članka 39. Statuta Grada Pule-Pola („Službene novine“ Grada Pule broj 7/09, 16/09, 12/11, 1/13, 2/18, 2/20, 4/21 i 5/21)

**OSNOVNA PITANJA KOJA SE UREĐUJU AKTOM:**

Predlaže se donošenje Odluke o uvjetima, mjerilima i postupku za kupnju stanova iz Programa društveno poticane stanogradnje na području Grada Pule-Pola, kojom se propisuju uvjeti, mjerila i postupak za kupnju stanova iz Programa društveno poticane stanogradnje te uvjeti, mjerila i postupak za utvrđivanje reda prvenstva za kupnju stanova.

**PRIKAZ STANJA KOJE SE UREĐUJE AKTOM:**

Odlukom o uključivanju Grada Pule-Pola u Program izgradnje stanova po Programu društveno poticajne stanogradnje, KLASA: 371-01/22-02/1, URBROJ: 2163-7-05-01-0445-22-18 od 01. lipnja 2022. godine, Grada Pula-Pola uključio se u provedbeni Program izgradnje stanova po Programu društveno poticajne stanogradnje.

Člankom 3. stavak 1. navedene Odluke propisano je da Gradsko vijeće donosi Odluku o uvjetima, mjerilima i postupku za kupnju stanova iz Programa društveno poticane stanogradnje na području Grada Pule-Pola kojom se propisuju uvjeti, mjerila i postupak za kupnju stanova iz Programa društveno poticane stanogradnje te uvjeti, mjerila i postupak za utvrđivanje reda prvenstva za kupnju stanova.

Odluka je koncipirana na način da se sastoji od četiri dijela. Prvi dio sadrži opće odredbe kojima se ukazuje na to što se Odlukom uređuje. U drugom dijelu propisuju se uvjeti i mjerila za određivanje reda prvenstva za kupnju stanova te način bodovanja po pojedinim mjerilima. U trećem dijelu opisan je postpak za utvrđivanja liste prvenstva za kupnju stanova na način da se propisuje obveza imenovanja Povjerenstva, sastav Povjerenstva, obveza raspisivanja Javnog poziva sa opisom postupka, popis potrebne dokumentacije koju predaje podnositelj zahtjeva te obveza izrade liste reda prvenstva. Četvrti dio predstavljaju Završne odredbe kojima se definira stupanje na snagu predmetne Odluke, odnosno stavljanje van snage dosad važećih Odluka koje su uređivale predmetnu materiju.

**Savjetovanje sa zainteresiranom javnošću**

Na temelju odredbe članka 66. stavka 4. Zakona o pravu na pristup informacijama („Narodne novine“ br. 25/13 i 85/15) za ovu Odluku je potrebno provesti prethodno savjetovanje sa zainteresiranom javnošću u trajanju od najmanje 30 dana.

U skladu s odredbama članka 11. Zakona o pravu na pristup informacijama („Narodne novine“ br. 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**Savjetovanje sa zainteresiranom javnošću započinje dana 10. lipnja 2022. godine te završava zaključno s danom 11. srpnja 2022. godine,** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

**odluka.pos@pula.hr**

**PROČELNIK**

**Robert Stemberger, dipl.ing.geod.**